SET ไหลหนัก 22 จุด เซ่นปัจจัยการเมืองกดดัน-ตลาดหุ้นยุโรปติดลบยกแผง
SET ไหลหนัก 22 จุด เซ่นปัจจัยการเมืองกดดัน-ตลาดหุ้นยุโรปติดลบยกแผง
15 ต.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 15.46 น. อยู่ที่ระดับ 1,241.90 จุด ลบ 22.09 จุด หรือ 1.75% ด้วยมูลค่าการซื้อขาย 4.16 หมื่นล้านบาท
โดยตลาดหุ้นไทยภาคบ่ายไหลลงต่อไปเป็นกว่า 20 จุด จากความกังวลสถานการณ์การชุมนุมที่แยกราชประสงค์หลังจากแนวร่วมคณะราษฎรทยอยกันเดินทางมารวมตัวกัน แม้ว่าเจ้าหน้าที่ตำรวจจะออกประกาศห้ามแล้วก็ตาม ขณะที่ตลาดต่างประเทศก็ติดลบ โดยตลาดยุโรปร่วงไปราว 2%
ทั้งนี้ ตลาดหุ้นยุโรปร่วงหนักในช่วงเปิดตลาดวันนี้ เนื่องจากนักลงทุนกังวลเกี่ยวกับมาตรการกระตุ้นเศรษฐกิจสหรัฐที่มีความไม่แน่นอน ประกอบกับหลายประเทศในยุโรปกลับมาใช้ข้อจำกัดเข้มงวดอีกครั้ง หลังจำนวนผู้ติดเชื้อโควิด-19 ในภูมิภาคพุ่งสูงขึ้น
โดย ดัชนี Stoxx Europe 600 แตะที่ระดับ 364.35 จุด ลดลง 6.27 จุด หรือ -1.69%
ทั้งนี้ ดัชนี CAC-40 ตลาดหุ้นฝรั่งเศสเปิดวันนี้ที่ 4,873.03 จุด ลดลง 68.63 จุด, -1.39% ดัชนี DAX ตลาดหุ้นเยอรมนีเปิดที่ 12,826.13 จุด ลดลง 201.93 จุด, -1.55%
โดย ตลาดหุ้นยุโรปเผชิญแรงกดดันจากมาตรการกระตุ้นเศรษฐกิจของสหรัฐที่มีความไม่แน่นอน หลังจากที่นายสตีเวน มนูชิน รมว.คลังสหรัฐ ยอมรับว่า การบรรลุข้อตกลงในการออกมาตรการกระตุ้นเศรษฐกิจสหรัฐก่อนการเลือกตั้งประธานาธิบดีในวันที่ 3 พ.ย. ถือเป็นเรื่องที่ยาก